
1. Asjaolud ja menetluse käik
18.06.2001 sõlmiti Narva Linnavalitsuse (ostja), Alarmtec (müüja) ja Narva Politseiprefektuuri (kasutaja) vahel kolmepoolne Narva linna videovalve aparatuuri ostu-müügileping (edaspidi ka leping ja ostu-müügileping). Vara bilansilise maksumusega 4 634 067,75 krooni (ostuhinna sisse kuulus ka aparatuuri paigaldus) anti  01.07.2001 Linnavaraameti bilanssi. 
Leping sõlmiti järelmaksuga tähtajaga kuni 31.12.2006, linn tasus viimase makse 01.04.2006. Ostu-müügilepingu kehtivusajal kandis videovalvesüsteemi ülalpidamiskulusid müüja (aastatel 2005-2006 keskmine kulu ühes kalendrikuus 8 000 krooni + km). Regulaarseid kulutusi aparatuuri kasutamiseks, hoolduseks ja remondiks linn ei teinud (üks kord teostati linna kulul remonditööd summas ligi 60 tuh krooni seoses aparatuuri kaablite katkemisega). Videovalvesüsteemi maksumuse täieliku tasumise hetkest läks selle omandiõigus üle linnale. Vastavalt lepingu punktile 10.4 pärast omandiõiguse üleminekut müüjalt ostjale annab ostja videovalvesüsteemi üle kasutajale, kes võtab enda kanda videovalvesüsteemi kasutamise, hooldustööde ja remonttööde kulud.

Pärast viimase makse tasumist pöördus Linnavaraamet kui videovalvesüsteemi bilansiline valdaja 08.05.2006 Narva Politseiprefektuuri poole ning palus viimast teatada oma valmidusest võtta enda peale  videovalvesüsteemi kasutamise, hoolduse ja remondi kulud.

19.12.2006 saabus Ida Politseiprefektuurilt vastus, milles leiti, et vastuvõtvaks pooleks saab olla   ainult Siseministeerium. Lisaks sellele, kui videovalvesüsteem antakse Ida Politseiprefektuurile ainult kasutada, ei saa nad võtta enda kanda kulutusi Narva Linnavalitsuse omandis oleva vara osas, kuna politseiprefektuuri eelarves ei ole vastavate kulutuste tegemiseks vahendeid ette nähtud. Eeltoodust lähtudes tegi Ida Politseiprefektuur Narva Linnavalitsusele kui linna turvalisusest huvitatud asutusele ja videovalvesüsteemi omanikule ettepaneku võtta videovalvesüsteemiga seonduvad kulutused enda kanda. 
12.01.2007 ja 27.03.2007 pöördus Narva Linnavalitsus Siseministeeriumi ja Politseiameti kirjadega videovalvesüsteemi riigi omandisse üleandmise kohta. Siseministeerium tegi probleemi lahendamise ülesandeks Politseiametile. Linnavaraameti Varade osakonna spetsialistid võtsid Politseiameti esindajatega korduvalt ühendust seoses kavatsusega korraldada ühine nõupidamine, et lahendada videovalvesüsteemi üleandmine Narva linnalt riigile, kuid Politseiameti esindajad Narva linna ei tulnud ning ühist nõupidamist ei toimunud. 

08.10.2008 pöördus Linnavaraameti õigusjärglane Linnavara- ja Majandusamet taas Ida Politseiprefektuuri Narva politseijaoskonna poole palvega teatada, millised videovalvesüsteemi seadmed on töökorras ja millised enam ei tööta.  Narva politseijaoskonnast teatati vastuseks, et videovalvesüsteemi hoidis töökorras turvafirma Securitas Eesti AS. Järgmevalt saatis Linnavara- ja Majandusamet päringu videovalvesüsteemi tehnilise seisukorra kohta Securitas Eesti AS-le. Vastust sellele ei saadud.

Kuna kontrollimata andmetel ei olnud suur osa videovalvesüsteemist töökorras ning raamatupidamise andmetel moodustas aparatuuri kulum 100%, pöördus Linnavara- ja Majandusamet taas päringuga Narva politseijaoskonda, et välja selgitada videovalvesüsteemi tööseisund. Ida Prefektuurilt teatas 20.09.2010 antud vastuses, et Narva politseijaoskond kõnealust videovalvesüsteemi ei kasuta, kuna tehnika pole töökorras ja on amortiseerunud, ühtlasi paluti videovalvesüsteem maha kanda.
Küsimust arutati Narva Linnavalitsuse linnavarakomisjoni koosolekul 08.09.2010 (protokoll nr 9), kus otsustati:  

1. Linnavara- ja Majandusametil tellida videovalvesüsteemi tehnilise seisundi ekspertiis (ülevaatuse akt) ning demonteerida mitte töökorras olevad seadmed (tellida ekspertiisi ja videovalvesüsteemi demonteerimise eelarved). 
2. Pärast ekspertiisi tulemuste saamist esitada antud küsimus linnavarakomisjoni korralisele koosolekule, et maha kanda mittetöötavad videovalveseadmed Linnavara- ja Majandusameti bilansist.
23.04.2012. a sai Linnavara- ja Majandusamet OÜ Telealarm koostatud eksperthinnangu. Ekperdi hinnangul on videovalve aparatuur üle 10 aasta vana. Pärast 2006. a ei ole süsteemi hooldatud ning ilmselt ei olnud süsteem ka umbes samast ajast enam olnud kasutatav. Vahepealsetel aastatel on toimunud videovalve valdkonnas tehnoloogiline hüpe ja vanalt analoogvideotehnikalt on enamasti üle mindud digitaalvõrgu põhisele tehnoloogiale. Olemasolevaid kaameraid kasutada on praktiliselt võimatu (osa kaameraid on demonteeritud või ei tööta mehaanika). Videokaamerate arvutikomplektid ja monitorid on samuti füüsiliselt ja moraalselt vananenud ja nende kasutamine tehniliselt võimatu. Süsteemi aparatuuri töökorda seadmine ei ole otstarbekas suurte kulude ja varuosade puudumise tõttu.

Narva Linnavolikogu 21.03.2013.a määruse nr 7 „Narva Linnavalitsuse Linnavara- ja Majandusameti tegevuse lõpetamine ja Narva Linna Arenduse ja Ökonoomika Ameti koosseisus linnavara osakonna moodustamine ning seotud õigusaktide muutmine“ läksid Narva Linnavalitsuse Linnavara- ja Majandusameti nõuded ja kohustused üle Narva Linna Arenduse ja Ökonoomika Ametile.
Seoses eelpool tooduga on vaja maha kanda Narva Linna Arenduse ja Ökonoomika Ameti bilansist: 

Narva Linna videovalve aparatuur, inv nr S155400-6, ostetud 01.07.2001. a, bilansilise maksumusega 296 170,91 eurot, kulum 100%.

Narva Linnavalitsuse linnavarakomisjoni 24.04.2013 koosolekul (protokoll nr 5) otsustati:

1.  Narva Linna Arenduse ja Ökonoomika Ametil maha kanda Narva linna videovalve aparatuur vastavalt Narva Linnavalitsuse 24.08.2006 määrusega nr 34 kinnitatud „Linnavara kõlbmatuks tunnistamise, mahakandmise ja hävitamise korrale”.

2. Õiguslikud  alused 
Vastavalt Kohaliku omavalitsuse korralduse seaduse § 30 lõike 1 punktile 2 valla- või linnavalitsus lahendab ja korraldab kohaliku elu küsimusi, mis volikogu määruste või otsustega või valla või linna põhimäärusega on pandud täitmiseks valitsusele.

Narva Linnavolikogu 24.08.2006.a määrusega nr 34 kinnitatud „Linnavara kõlbmatuks tunnistamise, mahakandmise ja hävitamise korra” § 7 kohaselt linnavara tunnistatakse kõlbamatuks, kui: 1) linnavara on muutunud kõlbmatuks avaliku kasutamise Narva linna valitsemise või tulu saamise otstarbeks ning linnavara pole õnnestunud võõrandada; 2) on tõestatud linnavara säilitamise ebaotstarbekus; 3) linnavara on osaliselt või täielikult hävinud. Nimetatud korra §14 punkti 1 alusel otsuse mahakandmisest võtab vastu Linnavalitsus.
3. Otsus

Lubada maha kanda Narva Linna Arenduse ja Ökonoomika Ameti bilansist järgnev vara:
Narva Linna videovalve aparatuur, inv nr S155400-6, ostetud 01.07.2001. a, bilansilise maksumusega 296 170,91 eurot, kulum 100%.
4. Rakendussätted
Korraldus jõustub seadusega sätestatud korras.

